Hittegolf laat rekords spat in VSAFoto ter illustrasie. (Foto: Andrew George/Unsplash) Dele van die suide en die weste van die VSA het vandeesweek rekord temperature beleef met sommige gebiede wat meer as 110 °F (43 °C) aangeteken het. Palm Springs in Kalifornië het Woensdag ŉ temperatuur van 113 °F (45 °C) bereik nadat dié gebied Dinsdag ŉ rekord temperatuur van 120 °F (49 °C) aangeteken het. Nevada en Arizona sal na verwagting later die week onderskeidelik temperature van tot 125 °F (52 °C) en 128 °F (53 °C) ervaar. Volgens CBS San Francisco het die onafhanklike kragvoorsiener in Kalifornië gesê dat die abnormale hoë temperature na verwagting tot die naweek sal voortduur. “Die aande sal ietwat koeler wees met temperature tussen 78 °F en 83 °F (26 °C en 28 °C).” Die kragvoorsiener het ook inwoners versoek om krag tydens die hittegolf spaarsamig te gebruik. “Die kragnetwerk gaan sukkel om in die groot vraag na krag te voorsien wanneer lugversorgers geredelik gebruik word en sonenergie nie opgewek kan word nie.” In Texas het hoë temperature reeds meganiese probleme by kragstasies veroorsaak wat tot grootskaalse kragonderbrekings gelei het. “Meer as 12 000 MW het tydens die kragonderbrekings verlore gegaan. Dit is genoeg krag om 2,4 miljoen huise aan die gang te hou,” het ŉ woordvoerder van Texas se raad vir elektriese betroubaarheid, gesê. ŉ Ondersoek is intussen van stapel gestuur om te bepaal waarom daar soveel onbeplande kragonderbrekings is. Brande in Kalifornië woed vroeg vanjaar. (Foto: Patrick Fallon/AFP) Volgens CNBC News is meer as ŉ driekwart van die westelike state in die middel van ŉ droogte en word meer as 40 miljoen Amerikaners deur dié hittegolf geraak. Waarskuwings vir wegholbrande is ook in verskeie deelstate uitgereik. Rupa Basu, hoof van lug- en klimaatepidemiologie vir Kalifornië se departement van omgewingsgesondheid, het gesê dat die kombinasie van droogte en ‘n hittegolf boonop brande en swak luggehalte tot gevolg sal hê. Die hoë humiditeitvlakke kan ook meer donderstorms veroorsaak wat die kanse vir wegholbrande vermeerder. “Sedert Woensdag het 33 veldbrande meer as 145 000 hektaar in tien deelstate verwoes,” het die nasionale brandweersentrum gesê. Brandweermanne in die suide en weste van die VSA is reeds besig om voor te berei vir die verskeie veldbrande vanjaar. Sowat 15 000 brandweermanne is gereed om dié brande aan te durf met meer as 200 helikopters en 900 brandweerwaens om hulle by te staan.